‘Time’,Trump stamp kop op Twitter‘n Skermskoot van pres. Donald Trump se twiet. Time Magazine het ŉ bewering van pres. Donald Trump ontken dat hy ŉ onderhoud en “groot fotosessie” in aanloop tot die aankondiging van die tydskrif se bekende Persoon van die Jaar-titel van die hand gewys het. Trump het Saterdag in ŉ twiet gesê: “Time Magazine het gebel om te sê ek gaan waarskynlik aangewys word as ‘Man (Persoon) van die Jaar’, soos verlede jaar, maar ek moet instem tot ŉ onderhoud en ŉ groot fotosessie. Ek het gesê waarskynlik gaan dit nie werk nie en dit van die hand gewys. Dankie in elk geval!” Sy twiet is meer as 32 000 keer gedeel. Time Magazine het egter vinnig op Trump se bewering gereageer: “Die president is verkeerd oor hoe ons Persoon van die Jaar kies. Time lewer nie kommentaar oor ons keuse tot die publikasie [daarvan] nie, wat op 6 Desember gebeur.” Hierdie twiet is meer as 119 000 keer gedeel. Trump is in 2016 as Time Magazine se Persoon van die Jaar aangewys, ŉ titel wat gegee word aan ŉ persoon, groep of idee wat die meeste gedoen het om wêreldgebeure in die afgelope jaar te beïnvloed. In die afgelope paar jaar is die titel ook toegeken aan Angela Merkel, die Duitse kanselier, die Ebola Fighters, pous Franciskus en pres. Barack Obama. ‘n Skermskoot van Time Magazine se twiet. Die heel eerste Time Persoon van die Jaar-titel is in 1927 aan Charles Lindbergh toegeken. Trump en Time se Twitter-woordewisseling het natuurlik tot verskeie tergende twiets gelei met selfs ŉ paar bekendes wat by die grappe aangesluit het. Die tennisster Andy Murray het getwiet: ‘”BBC het nou-net gebel om te sê ek gaan waarskynlik aangewys word as sportpersoonlikheid van die jaar maar ek moet instem tot ŉ onderhoud en ŉ groot fotosessie. Ek het gesê waarskynlik gaan dit nie werk nie en dit van die hand gewys. Dankie in elk geval!” Die komediant Billy Eichner het grappenderwys getwiet Time Magazine het hom reeds ŉ paar weke gelede al gebel. Die akteur Mark Hamill het getwiet Time Magazine het gebel om hom in te lig dat hy definitief as Persoon van die Jaar aangewys gaan word, maar hy moet inligting oor die volgende Star Wars-episode, wat nog nie bekendgestel is nie, aan hulle gee.